Regeringen har sammen med Radikale Venstre, SF og Enhedslisten onsdag formiddag indgået en aftale om en genåbning af Danmark, der skal træde i kraft 1. marts. Blå blok forlod forhandlingerne på grund af uenigheder om omfanget af genåbningen. Generelt for aftalen gør det sig gældende, at aftalen læner sig meget op ad de anbefalinger, eksperterne præsenterede mandag. Butikker kan genåbne Udsalgsvarebutikker kan åbne i hele landet. Det gælder eksempelvis tøj-, sko- og bogbutikker. Det gælder dog kun, hvis butikken er under 5.000 kvadratmeter. Derudover er butikker i storcentre ikke omfattet uanset størrelse. Der vil være skærpede krav til butikkerne, der skal sikre, at der ikke opholder sig for mange kunder i butikkerne. Udendørs idræt, foreningsliv og kultur kan åbne En række udendørs aktiviteter får også lov til at åbne 1. marts. Det gælder ved idræts- og foreningsliv, hvor op til 25 personer må samles. Derudover får udendørs kulturinstitutioner som eksempelvis zoologiske haver lov til at åbne. Dog med krav om en negativ coronatest, der maksimalt er 72 timer gammel. En række skoleelever og studerende kan komme tilbage i skole Særligt for Nordjylland og Vestjylland gælder det, at afgangselever i grundskoler, på ungdomsuddannelser og efterskoler kan vende tilbage til skolen. Frem til 15. marts vil sundhedsmyndighederne undersøge muligheden for at kunne åbne højskoler med smitteforebyggende tiltag. Forudsætningen for åbningen af skolerne er, at der bliver testet systematisk. Der er en opfordring til alle elever over 12 år om at lade sig teste to gange om ugen, og det bliver et krav for alle på ungdomsuddannelser at lade sig teste. Der er en forståelse for, at sundhedsvæsenet vil blive belastet af genåbningen. Sundhedsminister Magnus Heunicke peger dog på, at genåbningen sker, samtidig med at foråret sætter ind, og flere bliver vaccineret. Ifølge beregningerne vil knap 900 blive indlagt, når tallet er højest. Endelig er der en fælles forståelse for, at der skal arbejdes på en mere langsigtet strategi. Her er de blå partier, der forlod denne aftale, inviteret, lød det på pressemødet.
Butikker kan genåbne, udendørs idræt og kulturinstitutioner kan åbne, og afgangs- og efterskoleelever kan komme tilbage i skole. Det er de centrale punkter ved det pressemøde, der blev afholdt onsdag formiddag.